钦定古今图书集成/明伦汇编/官常典/第457卷 > 凌统
## 钦定古今图书集成/明伦汇编/官常典/第457卷 > 凌统

按《吴志》本传，“统字公绩，吴郡馀杭人也。父操，轻侠有
胆气。孙策初兴，每从征伐，常冠军履锋，守永平、长平，
治山越，奸猾敛手。迁破贼校尉。及权统军从讨江夏，
入夏口先登，破其前锋，轻舟独进，中流矢死。统年十
五，左右多称述者。权亦以操死国事，拜统别部司马，
行破贼都尉，使摄父兵后，从击山贼。权破保屯，先还”
馀麻屯万人，统与督张异等留攻围之，克日当攻。先
期，统与督陈勤会饮酒，勤刚勇任气，因督祭酒陵轹
一坐，举罚不以其道，统疾其侮慢，面折不为用。勤怒，
詈统及其父操，统流涕不答，众因罢出。勤乘酒凶悖，
又于道路辱统，统不忍，引刀斫勤，数日乃死。及当攻
屯，统曰：“非死无以谢罪。”乃率厉士卒，身当矢石，所攻
一面，应时披坏。诸将乘胜，遂大破之，还自拘于军正。
权壮其果毅，使得以功赎罪。后权复征江夏，统为前
锋，与所厚健儿数十人共乘一船，常去大兵数十里，
行入右江，斩黄祖将张硕，尽复船人。还以白权，引军
兼道，水陆并集。时吕蒙败其水军，而统先搏其城，于
是大获。权以统为承烈都尉，与周瑜等拒破曹公于
乌林，遂攻曹仁，迁为校尉。虽在军旅，亲贤接士，轻财重义，有国士之风。又从破皖，拜荡寇中郎将，领沛相，
与吕蒙等西取三郡，反自益阳，从往合肥，为右部督。
时权彻军，前部已发，魏将张辽等奄至津北，权使追
还前兵。兵去已远，势不相及，统率亲近二百人，陷围
扶捍权出。敌已毁桥，桥之属者两版，权策马驱驰，统
复还战，左右尽死，身亦被创，所杀数十人。度权已免，
乃还。桥败路绝，统被甲潜行。权既御船，见之惊喜。统
痛亲近无反者，悲不自胜。权引袂拭之，谓曰：“公绩亡
者已矣，苟使卿在，何患无人！”拜偏将军，倍给本兵。时
有荐同郡盛暹于权者，以为梗概大节，有过于统。权
曰：“且令如统足矣。”后召暹夜至，时统已卧，闻之，摄衣
出门，执其手以入，其爱善不害如此。统以山中人尚
多壮悍，可以威恩诱也，权令东占且讨之，命敕属城，
凡统所求，皆先给后闻。统素爱士，士亦慕焉，得精兵
万馀人。过本县，步入寺门，见长吏怀三版，恭敬尽礼，
亲旧故人，恩意益隆。事毕当出，会病卒，时年四十九。
权闻之，拊床起坐，哀不能自止。数日减膳，言及流涕，
使张承为作《铭诔》。二子：烈、封。